**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2020 թվականի \_\_\_\_\_\_\_\_\_\_\_\_\_\_\_\_\_\_\_N\_\_\_\_Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ, ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ՀԱՇՎԻ ԲԱՑՄԱՆ, ՍՊԱՍԱՐԿՄԱՆ ՕՐԻՆԱԿԵԼԻ ՊԱՅՄԱՆԱԳՐԻ ՁԵՎԸ ԵՎ ԳՈՒՄԱՐԻ ՉԱՓԸ ՍԱՀՄԱՆԵԼՈՒ ՄԱՍԻՆ**

Ղեկավարվելով «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքի 3-րդ և Քաղաքացիական օրենսգրքի 928.8-րդ հոդվածների դրույթներով, Հայաստանի Հանրապետության կառավարությունը ***որոշում է.***

1. Սահմանել՝
2. Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին սպառած բնական գազի, էլեկտրական էներգիայի և ջրամատակարարման վարձավճարների փոխհատուցման տրամադրման կարգը՝ համաձայն N 1 հավելվածի.
3. Անկանխիկ եղանակով վճարման համար բանկային հաշվի բացման և սպասարկման օրինակելի պայմանագրի ձևը` համաձայն N 2 հավելվածի.
4. Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին սպառած բնական գազի, էլեկտրական էներգիայի և ջրամատակարարման վարձավճարների փոխհատուցման տարեկան չափը 144 000 դրամ (ամսական՝ 12 000 դրամ):

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը և տարածվում է 2020 թվականի հունվարի 1-ից հետո ծագած հարաբերությունների վրա:

Հավելված N 1

ՀՀ կառավարության 2020 թ.\_\_\_\_\_\_\_\_\_\_\_\_\_-ի

N\_\_\_\_\_-Ն որոշման

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ՏՐԱՄԱԴՐՄԱՆ**

1. **ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին՝ սպառած բնական գազի, էլեկտրական էներգիայի և ջրամատակարարման վարձավճարների փոխհատուցման (այսուհետ՝ փոխհատուցում) հետ կապված հարաբերությունները:

2. Հայաստանի Հանրապետությունում սոցիալական բնակարանային ֆոնդում ներառվում են Հայաստանի Հանրապետության օրենսդրությամբ աշխատանքի և սոցիալական հարցերի նախարարությանը որպես սոցիալական բնակարանային ֆոնդ ամրացված բազմաբնակարան շենքերը, այդ թվում՝ «Տնային պայմաններում միայնակ տարեցների և հաշմանդամների սոցիալական սպասարկման կենտրոն» պետական ոչ առևտրային կազմակերպության հատուկ խմբերին դասված որոշակի կատեգորիայի անձանց կացարանը, «Առաքելություն Հայաստան» բարեգործական հասարակական կազմակերպության հիմնադրած, ինչպես նաև Գորիսի համայնքապետարանի ենթակայությամբ, որպես սոցիալական բնակարանային ֆոնդ հանդիսացող բազմաբնակարան շենքերը (այսուհետ՝ սոցիալական տուն):

3. Սույն կարգի իմաստով միայնակ կենսաթոշակառու է համարվում օրենսդրությամբ սահմանված կարգով սոցիալական տան կացարանում պայմանագրային հիմունքնով բնակվող միայնակ կենսաթոշակառուն, ծերության նպաստի, հաշմանդամության նպաստի իրավունք ունեցող անձը, կամ միայն կենսաթոշակառուներից, ծերության նպաստի, հաշմանդամության նպաստի իրավունք ունեցող անձանցից բաղկացած ընտանիքը, այդ թվում, եթե իր(ենց) խնամքին ունի(են) անչափահաս երեխա(ներ) (այսուհետ՝ բոլորը միասին՝ շահառու):

4. Փոխհատուցում նշանակելու և վճարելու որոշումը կայացնում է շահառուի բնակության վայրի սոցիալական աջակցության տարածքային մարմինը (այսուհետ՝ ՍԱՏՄ): Փոխհատուցումը տրամադրվում է շահառուին անկանխիկ եղանակով:

|  |
| --- |
| 5. Աշխատանքի և սոցիալական հարցերի նախարարությունը (այսուհետ՝ նախարարություն), որը հանդես է գալիս որպես կառավարության լիազորած պետական մարմին, բանկի հետ կնքում է անկանխիկ եղանակով վճարման համար բանկային հաշվի բացման և սպասարկման պայմանագիր` քաղաքացիական օրենսդրությամբ սահմանված կարգով, որով բանկը պարտավորվում է նախարարության ներկայացրած անհրաժեշտ տվյալների հիման վրա բացել բանկային հաշիվ և այդ հաշվին մուտքագրել միայն Հայաստանի Հանրապետության պետական բյուջեից վճարվող` շահառուին որպես փոխհատուցում տրվող գումարը՝ ՍԱՏՄ որոշման հիման վրա և պարտավորվում է գումարը փոխանցել բացառապես շահառուի սպառած բնական գազի, էլեկտրական էներգիայի և ջրամատակարարման վարձավճարների դիմաց:  6. Սոցիալական տան շահառուներին սույն որոշմամբ նախատեսված փոխհատուցման իրավունքի իրացման մասին իրազեկումը ու նրանց տեղեկատվական և իրավական խորհրդատվության տրամադրումը իրականացնում է Աշխատանքի և սոցիալական հարցերի նախարարությունը և տվյալ սոցիալական տան հիմնադիրը կամ ղեկավարը` տեղեկատվության հրապարակման` օրենքով չարգելված, ինչպես նաև անհատական ծանուցման միջոցով: |

**II.ՓՈԽՀԱՏՈՒՑՈՒՄ ՍՏԱՆԱԼՈՒ ՀԱՄԱՐ** **ԴԻՄԵԼԸ ԵՎ ՓՈԽՀԱՏՈՒՑՈՒՄ ՏՐԱՄԱԴՐԵԼԸ**

7. Շահառուն փոխհատուցում ստանալու համար անձամբ կամ իր ներկայացուցչի միջոցով գրավոր դիմում է ներկայացնում իր բնակության վայրի տարածքը (սոցիալական տան գտնվելու համայնքը) սպասարկող ՍԱՏՄ:

8. Դիմումում նշվում է և դիմումին կից ներկայացվում է`

1) շահառուի անունը, ազգանունը և հայրանունը (անձը հաստատող փաստաթղթում հայրանվան առկայության դեպքում),

2) շահառուի բնակության վայրը, հեռախոսահամարը, ինչպես նաև էլեկտրոնային փոստի հասցեն (դրա առկայության դեպքում) և (կամ) հետադարձ կապ հաստատելու համար անհրաժեշտ այլ տվյալներ,

3) բնական գազի (կացարանի գազաֆիկացված լինելու դեպքում), էլեկտրական էներգիայի և ջրամատակարարման աբոնենտային գրքույկի համարը.

1. շահառուի անձնագիրը կամ նույնականացման քարտը.
2. շահառուի հանրային ծառայությունների համարանիշը (ՀԾՀ) կամ` ՀԾՀ չունենալու մասին տեղեկանքը.
3. ներկայացուցչի դիմելու դեպքում նաև՝ վերջինիս անձնագիրը կամ նույնականացման քարտը.
4. հաշմանդամություն ունենալու պարագայում տեղեկանք տրված բժշկասոցիալական փորձաքննություն իրականացնող մարմնի կողմից՝ շահառուին հաշմանդամություն ունեցող անձ ճանաչելու վերաբերյալ.
5. Սոցիալական տանը կացարան տրամադրելու վերաբերյալ պայմանագրի պատճենը և տեղեկանք շահառուի ընտանիքի կազմի վերաբերյալ՝ բազմաբնակարան շենքի կառավարման մարմնից:

9. Սույն կարգի 8-րդ կետում նշված փաստաթղթերն ամբողջական չլինելու դեպքում, փաստաթղթերն ընդունող ՍԱՏՄ սոցիալական աշխատողը երեք աշխատանքային օրվա ընթացքում շահառուին այդ մասին գրավոր տեղեկացնում է և սահմանում հինգ աշխատանքային օր ժամկետ՝ պակասող փաստաթղթերը ներկայացնելու համար:

10. Շահառուի դիմումը՝ կից փաստաթղթերով ստանալուց հետո, սոցիալական աշխատողը երեք աշխատանքային օրվա ընթացքում ուսումնասիրում և ՍԱՏՄ-ի ղեկավարին ներկայացնում է շահառուին փոխհատուցում տրամադրելու վերաբերյալ՝ դրական եզրակացություն, եթե սույն կարգի 8-րդ կետում նշված փաստաթղթերն ամբողջական են:

11. Սույն կարգի 8-րդ կետում նշված դեպքերում՝ երբ շահառուին ժամկետ է տրվել պակասող փաստաթղթերը ներկայացնելու համար, վերջինիս կողմից պակասող փաստաթղթերը ներկայացնելուց հետո, սոցիալական աշխատողը ՍԱՏՄ-ի ղեկավարին ներկայացնում է շահառուին փոխհատուցում տրամադրելու վերաբերյալ դրական եզրակացություն՝ պակասող փաստաթղթերն ստանալուց հետո երկու աշխատանքային օրվա ընթացքում: Եթե շահառուն սահմանված ժամկետում չի ներկայացնում պահանջվող փաստաթղթերը, նրա դիմումը մերժվում է:

12. ՍԱՏՄ ղեկավարը սույն կարգով նախատեսված փաստաթղթերի և սոցիալական աշխատողի եզրակացության հիման վրա ոչ ուշ, քան դրանք ստանալուց հետո եռօրյա ժամկետում կայացնում է համապատասխան որոշում՝ շահառուին փոխհատուցում տրամադրելու վերաբերյալ մասին:

13. Փոխհատուցումը շահառուին նշանակվում է միանվագ՝ ընթացիկ տարվա տարվա համար՝ իրավունքը ծագելու ամսվանից՝ մինչև տվյալ տարվա դեկտեմբերը ներառյալ` ամիսների թվով, բացառություն են կազմում 2020 թվականի համար տրվող դիմումները, որոնք կբավարարվեն հետևյալ կերպ.

1) սույն որոշումն ուժի մեջ մտնելու օրվանից հաշված երեք ամսվա ընթացքում դիմելու դեպքում` շահառունի բանկային հաշվին կփոխանցվի վերջինիս սպառած բնական գազի, էլեկտրաէներգիայի և ջրամատակարարման վարձավճարների փոխհատուցման համար նախատեսված գումարները սկսած 2020 թվականի հունվարի 1-ից:

14. ՍԱՏՄ-ի ղեկավարը շահառուին փոխհատուցում տրամադրելու վերաբերյալ կարգադրությունը, շահառուի համապատասխան տվյալներով և սույն որոշմանը կից օրինակելի ձևին համապատասխան՝ կնքված պայմանագրով սահմանված կարգով և ժամկետներում, տրամադրում է նախարարությանը, որն էլ իր հերթին նշված տվյալները փոխանցում է այն բանկին, որտեղ բացված հաշվի համարին փոխանցվելու է շահառուի համար նախատեսված գումարը:

15. Շահառուն յուրաքանչյուր տարի մինչև տվյալ տարվա հունվարի 15-ը դիմում է ՍԱՏՄ, ներկայացնելով սույն կարգի 8-րդ կետում նշված փաստաթղթերը՝ փոխհատուցման վճարումը շարունակելու համար:

16 Փոխհատուցման գումարը շահառուն կարող է օգտագործել բացառապես իր սպառած բնական գազի, էլեկտրաէներգիայի և ջրամատակարարման վարձերը վճարելու համար:

17. Շահառուն ամսվա ընթացքում սպառած բնական գազի, էլեկտրաէներգիայի և ջրամատակարարման վարձավճարների դիմաց փոխհատուցման նախատեսված գումարից ավելի սպառելու դեպքում՝ պարտավոր է ծառայությունների դիմաց ավել գումարը վճարել իր միջոցների հաշվին, իսկ եթե որոշակի ամիսների ընթացքում շահառուն ունի կուտակված խնայողություններ, ապա այդ գումարը կարող է օգտագործել այլ ամիսների ընթացքում ծախսված կոմունալ ծառայությունների դիմաց կամ կատարել կանխավճար` իր նախընտրած ծառայության դիմաց կամ` տարվա վերջում իր ցանկությամբ, ամբողջ տարվա ընթացքում կուտակված խնայողությունները բանկը կարող է փոխանցել շահառուի հաջորդ տարվա հաշվին:

**III. ՓՈԽՀԱՏՈՒՑՄԱՆ ՏՐԱՄԱԴՐՄԱՆ ԴԱԴԱՐԵՑՈՒՄԸ**

18. Շահառուին տրամադրվող փոխհատուցումը դադարեցվում է շահառուի՝

1) կացարանում բնակվելու պայմանագրի լուծման դեպքում.

2) շահառուի դիմելու դեպքում.

3) շահառուի մահվան դեպքում:

Հավելված N 2

ՀՀ կառավարության 2020 թ.\_\_\_\_\_\_\_\_\_\_\_\_-ի

N\_\_\_\_\_-Ն որոշման

**ՕՐԻՆԱԿԵԼԻ ՊԱՅՄԱՆԱԳՐԻ ՁԵՎ**

**ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ԲԱՆԿԱՅԻՆ ՀԱՇՎԻ ԲԱՑՄԱՆ ԵՎ ՍՊԱՍԱՐԿՄԱՆ**

|  |  |
| --- | --- |
|  |  |
|  |  |

Ք. Երևան «\_\_\_»\_\_\_\_\_\_\_\_\_\_2020թ.

Աշխատանքի և սոցիալական հարցերի նախարարության սոցիալական ապահովության ծառայությունը (այսուհետ` լիազոր մարմին)՝ ի դեմս Աշխատանքի և սոցիալական հարցերի նախարարության սոցիալական ապահովության ծառայության ղեկավարի \_\_\_\_\_\_\_\_\_\_\_\_\_\_\_\_\_\_\_ -ի, ով գործում է Աշխատանքի և սոցիալական հարցերի նախարարի 2018 թվականի հունիսի 14-ի թիվ 74-Լ հրամանով հաստատված` Աշխատանքի և սոցիալական հարցերի նախարարության սոցիալական ապահովության ծառայության կանոնադրության հիման վրա, և \_\_\_\_\_\_\_\_\_\_\_\_\_\_\_\_\_\_ ընկերությունը` ի դեմս \_\_\_\_\_\_\_\_\_\_\_\_\_\_\_\_\_-ի, ով գործում է իր կանոնադրության հիման վրա (այսուհետ` բանկ) կնքեցին սույն պայմանագիրը հետևյալի մասին.

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն պայմանագրում կիրառվող հասկացություններն են՝

1) **միանվագ դրամական վճարի գումար`** Կառավարության \_\_\_\_\_\_\_\_\_\_\_-ի N\_\_\_\_Ն որոշման 1-ին կետի 3-րդ ենթակետում նշված գումար.

2) **բանկային հաշիվ`** բանկում` Հայաստանի Հանրապետության քաղաքացիական օրենսգրքի 928.8-րդ հոդվածի 1-ին մասով սահմանված կարգով բացված միանվագ դրամական վճարների հաշիվ.

3) **շահառու՝** անձ, ում տվյալները Հայաստանի Հանրապետության օրենսդրությամբ սահմանված կարգով ներառվել են վճարման ցուցակում (ում անվամբ բացվում է բանկային հաշիվ).

4) **պահանջ՝** Հայաստանի Հանրապետության քաղաքացիական օրենսգրքի 928.8-րդ հոդվածի 3-րդ մասով սահմանված պահանջ (բանկային հաշվին առկա միջոցները դուրս գրելու կարգադրություն).

5) **այլ անձ՝** անձ, ով բանկ է ներկայացրել շահառուի տված` նոտարական կարգով վավերացված կամ դրան հավասարեցված՝ պահանջ (բանկային հաշվին առկա միջոցները դուրս գրելու կարգադրություն) ներկայացնելու վերաբերյալ լիազորագիր կամ անձ, ում տվյալները բանկին տրամադրում է լիազոր մարմինը` շահառուի անվամբ բացված բանկային հաշիվ մուտքագրված միանվագ դրամական վճարի գումարը նրան վճարելու համար.

6) **անձը հաստատող փաստաթուղթ՝**

ա. Հայաստանի Հանրապետության քաղաքացիների համար` Հայաստանի Հանրապետության քաղաքացու անձնագիր կամ Հայաստանի Հանրապետության քաղաքացու նույնականացման քարտ,

բ. օտարերկրյա քաղաքացիների և քաղաքացիություն չունեցող անձանց համար` օրենքով կամ միջազգային պայմանագրով սահմանված` Հայաստանի Հանրապետությունում բնակվելու իրավունքը (կացության կարգավիճակը) հաստատող փաստաթուղթ,

գ. փախստականի կարգավիճակ ունեցող անձի համար` կոնվենցիոն ճամփորդական փաստաթուղթ:

2. Լիազոր մարմինը բանկին է տրամադրում Կառավարության 2020 թվականի մարտի 12-ի N 287-Ն որոշմամբ հաստատված օրինակելի պայմանագրին կից N 1 ձևում (այսուհետ` պայմանագրի ձև) նշված տեղեկատվությունը (այսուհետ` վճարման ցուցակ), իսկ բանկը, վճարման ցուցակում ներառված տվյալների հիման վրա, շահառուի անվամբ բացում է բանկային հաշիվ և այդ հաշվին է մուտքագրում Հայաստանի Հանրապետության պետական բյուջեից վճարվող միանվագ դրամական վճարի գումարը։

3. Կողմերն անվերապահորեն ընդունում են, որ՝

1) շահառուն հաճախորդի (բանկային հաշվի տիրոջ) իրավունք է ձեռք բերում վճարման ցուցակը և վճարման ենթակա գումարը բանկի կողմից ստանալու օրվան հաջորդող օրվանից հետո բանկին պահանջ ներկայացնելու պահից, եթե լիազոր մարմնի ներկայացրած տվյալները համապատասխանում են շահառուի վերաբերյալ ներկայացրած տվյալներին.

2) բանկին պահանջ կարող է ներկայացնել նաև այլ անձը.

3) բանկին պահանջ ներկայացնելու դեպքում շահառուի անվամբ բացված բանկային հաշվին առկա միջոցները դուրս են գրվում մասնակի կամ ամբողջությամբ, իսկ բանկային հաշիվը, առանց շահառուի և բանկի կամ այլ անձի և բանկի միջև բանկային հաշվի սպասարկման պայմանագիր կնքելու, սպասարկվում է` մինչև դրանում առկա միջոցներն ամբողջությամբ դուրս գրելը, որից հետո բանկային հաշիվը փակվում է.

4) յուրաքանչյուր վճարման ցուցակի հիման վրա շահառուի անվամբ բացվում է նոր (առանձին) բանկային հաշիվ.

5) բանկային հաշվին մուտքագրվում է բացառապես միանվագ դրամական վճարի գումարը.

6) բանկային հաշվին մուտքագրված միանվագ դրամական վճարի գումարը վերադարձվում է Հայաստանի Հանրապետության պետական բյուջե, եթե շահառուն կամ այլ անձը Հայաստանի Հանրապետության քաղաքացիական օրենսգրքով սահմանված 12-ամսյա ժամկետում (մինչև վճարման ցուցակը, այդ թվում` բանկային հաշիվ բացելու համար անհրաժեշտ տվյալները բանկին փոխանցելու ամսվանից հաշված` 12-րդ ամսվա վերջին աշխատանքային օրը) չի ներկայացրել պահանջ:

4. Պայմանագրի ձևերը և սույն պայմանագրի կատարման համար անհրաժեշտ փաստաթղթերը (տեղեկատվությունները) լիազոր մարմնի և բանկի միջև փոխանակվում են (CBANet միջբանկային համակարգչային ցանցի միջոցով):

5. Սույն պայմանագրով նախատեսված ծառայությունը բանկի կողմից լիազոր մարմնին մատուցված է համարվում հաշվետու ամսվա ընթացքում վճարման արդյունքների մասին պայմանագրի N 2 ձևով սահմանված տվյալներ պարունակող փոխադարձ հաշվարկների ակտի հաստատման պահից:

**II. ԿՈՂՄԵՐԻ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ**

6. Կողմերն իրավունք ունեն՝

1) սույն պայմանագրով սահմանված կարգով դադարեցնելու պայմանագրի գործողությունը.

2) օրենքով սահմանված կարգով բողոքարկելու մյուս կողմի գործողությունները և (կամ) անգործությունը.

3) իրականացնելու օրենքներով, այլ իրավական ակտերով, սույն պայմանագրով նախատեսված այլ իրավունքներ:

7. Բանկը պարտավոր է`

1) վճարման ցուցակը և վճարման ենթակա գումարն ստանալու օրվան հաջորդող օրվանից հետո բանկին պահանջ ներկայացվելու դեպքում կատարել բանկային հաշվին առկա միջոցները դուրս գրելու կարգադրությունը՝ բանկային հաշվին առկա միջոցներից յուրաքանչյուր ամիս հաճախորդի կողմից բանկ ներկայացրած՝ բնական գազի, էլեկտրական էներգիայի և ջրամատակարարման աբոնեմենտային հաշիվի համարներին փոխանցել նշված չափով գումար, բայց ոչ ավել 12 000 դրամից.

2) հաճախորդի բանկային հաշվից այլ վճարումներ կատարելը, բացի սույն պայմանագրի 7-րդ կետի 1-ին ենթակետում նշված վճարումները, ինչպես նաև հաճախորդի պահանջով` գումար կանխիկացնելը՝ արգելվում է.

3) շահառուն ամսվա ընթացքում սպառած բնական գազի, էլեկտրաէներգիայի և ջրամատակարարման վարձավճարների դիմաց փոխհատուցման նախատեսված գումարից ավելի սպառելու դեպքում՝ ավել գումարը պարտավոր է վճարել իր միջոցների հաշվին, իսկ եթե որոշակի ամիսների ընթացքում շահառուն ունի կուտակված խնայողություններ, ապա այդ գումարը կարող է օգտագործել այլ ամիսների ընթացքում ծախսված կոմունալ ծառայությունների դիմաց կամ կատարել կանխավճար` իր նախընտրած ծառայության դիմաց կամ` տարվա վերջում իր ցանկությամբ, ամբողջ տարվա ընթացքում կուտակված խնայողությունները բանկը պարտավոր է փոխանցել շահառուի հաջորդ տարվա հաշվին:

4) Հայաստանի Հանրապետության քաղաքացիական օրենսգրքի 928.8-րդ հոդվածի 3-րդ մասով սահմանված ժամկետում (վճարման ցուցակը, այդ թվում` բանկային հաշիվ բացելու համար անհրաժեշտ տվյալները բանկին փոխանցելու ամսվանից հաշված` 12 ամսվա ընթացքում) շահառուի կամ այլ անձի կողմից հաշվով գործարք չիրականացվելու դեպքում, այդ ժամկետը լրանալուն հաջորդող 3-րդ աշխատանքային օրվանից ոչ ուշ, Հայաստանի Հանրապետության պետական բյուջե հետ փոխանցել այդ բանկային հաշվին մուտքագրված միանվագ դրամական վճարի գումարը և պայմանագրի N 6 ձևով սահմանված տեղեկատվությունը ներկայացնել լիազոր մարմին.

5) յուրաքանչյուր ամսվա 3-րդ աշխատանքային օրվանից ոչ ուշ լիազոր մարմնին տրամադրել պայմանագրի N 7 ձևով սահմանված տեղեկատվություն այն բանկային հաշիվների վերաբերյալ, որոնցով նախորդ ամսվա ընթացքում ներկայացվել է պահանջ (պահանջի հիման վրա բանկային հաշվին առկա միջոցները մասնակի կամ ամբողջությամբ դուրս են գրվել).

6) շահառուի մահվան մասին տեղեկատվություն ստանալու օրվան (սույն պայմանագրի իմաստով` մահվան մասին տեղեկատվություն ստանալու օր է համարվում շահառուի մահվան վկայականը կամ դրա պատճենը բանկ ներկայացնելու օրը) հաջորդող աշխատանքային օրվանից ոչ ուշ պայմանագրի N 8 ձևով սահմանված տվյալները ներկայացնել լիազոր մարմնին.

7) Բանկը պատասխանատվություն չի կրում վճարման ցուցակներում առկա անճշտությունների համար:

8. Լիազոր մարմինը պարտավոր է`

1) տվյալ տարվա վճարման ցուցակը, այդ թվում` բանկային հաշիվ բացելու համար անհրաժեշտ տվյալները բանկին տրամադրելու օրվան հաջորդող աշխատանքային օրվանից ոչ ուշ բանկի հաշվին փոխանցել վճարման ենթակա ամբողջ գումարը.

2) «Բանկային գաղտնիքի մասին» Հայաստանի Հանրապետության օրենքով սահմանված կարգով ապահովել սույն պայմանագրի շրջանակներում իրեն հայտնի դարձած` բանկային գաղտնիք կազմող տեղեկատվության գաղտնիությունը.

3) շահառուի մահվան մասին տեղեկատվություն ստանալու օրվան հաջորդող աշխատանքային օրվանից ոչ ուշ պայմանագրի N 8 ձևով սահմանված տվյալները ներկայացնել բանկ.

4) սույն պայմանագրով սահմանված դեպքերում բանկ ներկայացնել կարգադրություն կամ տրամադրել տեղեկատվություն:

**III. ՊԱՅՄԱՆԱԳՐԻ ԳԻՆԸ ԵՎ ԱՅԼ ՊԱՅՄԱՆՆԵՐ**

9. Սույն պայմանագրում նշված ծառայությունները (այդ թվում՝ լիազոր մարմնի տրամադրած տվյալների հիման վրա անձի անվամբ բանկային հաշիվ բացելը և այն մինչև բանկային հաշվին առկա միջոցներն ամբողջությամբ դուրս գրելը, սպասարկելը) բանկը մատուցում է անվճար:

**IV. ՎԵՃԵՐԻ ԼՈՒԾՄԱՆ ԿԱՐԳԸ**

10. Սույն պայմանագրի կապակցությամբ վեճեր ու տարաձայնություններ առաջանալու դեպքում դրանք լուծվում են տասնհինգ օրվա ընթացքում` բանակցությունների միջոցով, իսկ բանակցությունների միջոցով համաձայնություն ձեռք չբերվելու դեպքում` Հայաստանի Հանրապետության օրենսդրությամբ սահմանված կարգով:

11. Վեճերի ու տարաձայնությունների վերաբերյալ բանակցությունների կամ դատական գործընթացների ժամանակահատվածում կողմերը պարտավոր են գործել սույն պայմանագրի համաձայն:

**V. ԵԶՐԱՓԱԿԻՉ ԴՐՈՒՅԹՆԵՐ**

12. Սույն պայմանագրում փոփոխություններ և լրացումներ կատարվում են կողմերի փոխադարձ համաձայնությամբ և Հայաստանի Հանրապետության օրենսդրությամբ սահմանված կարգով` լրացուցիչ համաձայնագրեր կնքելու միջոցով, որոնք կկազմեն սույն պայմանագրի անբաժանելի մասը:

13. Սույն պայմանագիրը կազմված է հավասարազոր իրավաբանական ուժ ունեցող երկու օրինակից։ Յուրաքանչյուր կողմին տրվում է պայմանագրի մեկ օրինակ։

14. Սույն պայմանագիրը լուծվում է կողմերի փոխադարձ համաձայնությամբ կամ պայմանագրի կատարումից միակողմանի հրաժարվելու դեպքում: Պայմանագիրը լուծելու վերաբերյալ առաջարկությունը մի կողմը մյուս կողմին ներկայացնում է պայմանագրի լուծման նախատեսվող ժամկետից առնվազն երկու ամիս առաջ:

15. Պայմանագիրը լուծելու վերաբերյալ առաջարկությունը ներկայացնող կողմը պարտավոր է պայմանագիրը լուծելու մասին պատշաճ կարգով ծանուցել շահառուներին՝ պայմանագրի լուծման նախատեսվող ժամկետից առնվազն մեկ ամիս առաջ: Սույն պայմանագրի իմաստով պատշաճ կարգով ծանուցում է համարվում պայմանագիրը լուծելու մասին դիմումում նշված` հեռախոսահամարին հաղորդագրություն կամ էլեկտրոնային փոստի հասցեով տեղեկատվություն ուղարկելը կամ շահառուի բնակության վայրի հասցեով ծանուցելը:

16. Սույն պայմանագիրը լուծվում է լուծման օրվա դրությամբ պայմանագրով ստանձնած պարտավորությունները կողմերի կողմից պատշաճ կատարելու, ինչպես նաև չկատարելու հետևանքով կամ ոչ պատշաճ կատարելու հետևանքով պատճառված վնասները լրիվ հատուցելու պայմանով:

17. Սույն պայմանագիրն իրավաբանական ուժ է ստանում այն կնքելու օրը, իսկ սույն պայմանագրի 18-րդ կետում նշված դեպքում` այդ կետում նշված համաձայնագրով նախատեսված` սույն պայմանագիրը կատարելու համար անհրաժեշտ ծրագրային ապահովումը ներդնելու օրը և գործում է անորոշ ժամկետով:

18. Ըստ անհրաժեշտության` սույն պայմանագիրը կատարելու համար անհրաժեշտ ծրագրային ապահովումը մշակվում և ներդրվում է Հայաստանի Հանրապետության օրենսդրությամբ սահմանված կարգով կնքված` սույն պայմանագրի անբաժանելի մասը կազմող լրացուցիչ համաձայնագրի համաձայն` սույն պայմանագիրը կնքելու ամսվան հաջորդող 3-րդ ամսվանից ոչ ուշ:

**VI. ԿՈՂՄԵՐԻ ԳՏՆՎԵԼՈՒ ՎԱՅՐԵՐԸ, ԲԱՆԿԱՅԻՆ ՎԱՎԵՐԱՊԱՅՄԱՆՆԵՐԸ ԵՎ ՍՏՈՐԱԳՐՈՒԹՅՈՒՆՆԵՐԸ**

|  |  |  |
| --- | --- | --- |
| Աշխատանքի և սոցիալական հարցերի նախարարության սոցիալական ապահովության ծառայություն |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ընկերություն  Բանկի անվանումը\_\_\_\_\_\_\_\_\_\_\_\_\_\_\_\_\_\_\_\_\_\_ |
| Գտնվելու վայրը՝ ՀՀ, քաղ. Երևան, Նալբանդյան 13 |  | Գտնվելու վայրը՝ \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Հեռ. \_\_\_\_\_\_\_\_\_\_\_\_\_\_\_\_\_\_\_\_\_ |  | Հեռ. \_\_\_\_\_\_\_\_\_\_\_\_\_\_\_\_\_\_\_\_\_ |
| Էլ. փոստ \_\_\_\_\_\_\_\_\_\_\_\_\_\_\_\_\_\_\_\_\_ |  | Էլ. փոստ \_\_\_\_\_\_\_\_\_\_\_\_\_\_\_\_\_\_\_\_\_ |
| ՀՎՀՀ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ծառայության ղեկավար` \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (անունը, ազգանունը) |  | ՀՎՀՀ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (համապատասխան լիազորություններով օժտված անձի պաշտոնը)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (անունը, ազգանունը) |
|  |  |  |
| \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  (ստորագրությունը) |  | \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  (ստորագրությունը) |

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ, ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ՀԱՇՎԻ ԲԱՑՄԱՆ, ՍՊԱՍԱՐԿՄԱՆ ՕՐԻՆԱԿԵԼԻ ՊԱՅՄԱՆԱԳՐԻ ՁԵՎԸ ԵՎ ԳՈՒՄԱՐԻ ՉԱՓԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի անհրաժեշտությունը**

Սույն որոշման նախագծի ընդունումը բխում է «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքից և նպատակ ունի մեղմել սոցիալական բնակարանային ֆոնդի կացարաններում բնակվող միայնակ կենսաթոշակառուների սոցիալական վիճակը:

ՀՀ սոցիալական բնակարանային ֆոնդի կացարաններում ներկա դրությամբ բնակվում է ավելի քան 250 անձ, որից 74-ն են միայնակ: Հայաստանի Հանրապետությունում սոցիալական բնակարանային ֆոնդում ներառվում են Հայաստանի Հանրապետության օրենսդրությամբ աշխատանքի և սոցիալական հարցերի նախարարությանը, որպես սոցիալական բնակարանային ֆոնդ, ամրացված բազմաբնակարան շենքերը և «Առաքելություն Հայաստան» բարեգործական հասարակական կազմակերպության հիմնադրած և Գորիսի համայնքապետարանի ենթակայությամբ, որպես սոցիալական բնակարանային ֆոնդ, գործող բազմաբնակարան շենքերը (այսուհետ՝ սոցիալական տուն):

Սոցիալական տներում շահառուներին կացարանով ապահովման կարգը և ծառայությունների տրամադրման գործընթացը կանոնակարգված է ՀՀ կառավարության 2015 թվականի սեպտեմբերի 10-ի N 1069-Ն որոշմամբ: Համաձայն որի, կացարանով ապահովվում են սեփականության իրավունքով իրենց պատկանող անշարժ գույք չունեցող անձինք, որոնք սոցիալական վիճակով պայմանավորված հնարավորություն չունեն լուծելու իրենց բնակարանային խնդիրը: Սոցիալական տունն անձին տրամադրում է միայն կացարան, և երբեմն էլ որոշ սոցիալական ծառայություններ, սակայն կոմունալ ծառայությունների դիմաց վճարում է բնակիչը, որը հոգում է նաև իր բոլոր անհրաժեշտ ծախսերը` սննդի, հագուստի, կենցաղի հետ կապված: Տարիների փորձը ցույց է տվել, որ սոցիալական բնակարանային ֆոնդի կացարաններում բնակվող միայնակ կենսաթոշակառուները հիմնականում դժվարանում են վճարել կոմունալ ծառայությունների վարձավճարները՝ կենսաթոշակը չի բավարարում միաժամանակ և ապրելու, և կոմունալ ծառայությունների դիմաց վճարելու համար, և պարբերաբար խնդիրներ են առաջացնում սոցիալական տների ղեկավարների համար:

**Կարգավորման նպատակը և բնույթը**

Կառավարության որոշման ընդունմամբ կկարգավորվի սոցիալական բնակարանային ֆոնդի կացարաններում բնակվող միայնակ կենսաթոշակառուներին անկանխիկ եղանակով փոխհատուցում տրամադրելու գործընթացը` նրանց սպառած բնական գազի, էլեկտրական էներգիայի և ջրամատակարարման վարձավճարների դիմաց: Յուրաքանչյուր տարվա համար փոխհատուցման չափը սահմանում է ՀՀ կառավարությունը՝ պայմանավորված ծառայությունների սակագների փոփոխության հետ:

**Ակնկալվող արդյունքը**

Նախագծի ընդունման արդյունքում, փոխհատուցում կտրամադրվի սոցիալական բնակարանային ֆոնդի կացարաններում բնակվող միայնակ կենսաթոշակառուների, որոնց թիվը 2020թ. հունվար ամսվա դրությամբ կազմում է 74 (հնարավոր է տարվա ընթացքում փոփոխվի): Ըստ նախնական հաշվարկների (հիմք է ընդունվել նրանց վերջին երկու տարվա ընթացքում սպառած բնակարն գազի, էլեկտրական էներգիայի և ջրի դիմաց վճարված միջինացված ցուցանիշը), յուրաքանչյուր միայնակ կենսաթոշակառու ամսական վճարում է միջին հաշվով 12 հազ. դրամ (երեք ծառայության համար միասին), այսինքն` տարեկան 144 000 դրամ, որը ամբողջությամբ փոխհատուցելու դեպքում մեկ բնակչի հաշվարկով տարեկան կպահանջվի 144 հազ. դրամ, իսկ 74 բնակչի հաշվարկով տարեկան 10. 656,0 հազ. դրամ: Որոշման ընդունման դեպքում, սոցիալական տան միայնակ բնակիչներից յուրաքանչյուրը տարեկան կտնտեսի 144 000 դրամ, որը կկարողանա ծախսել իր կենսականորեն անհրաժեշտ կարիքները հոգալու համար:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ, ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ՀԱՇՎԻ ԲԱՑՄԱՆ, ՍՊԱՍԱՐԿՄԱՆ ՕՐԻՆԱԿԵԼԻ ՊԱՅՄԱՆԱԳՐԻ ՁԵՎԸ ԵՎ ԳՈՒՄԱՐԻ ՉԱՓԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ** **ԱՌՆՉՈՒԹՅԱՄԲ ՆՈՐ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԿԱՄ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

Սույն որոշման նախագծի ընդունման առնչությամբ նոր իրավական ակտեր ընդունելու կամ գործող իրավական ակտերում փոփոխություններ կատարելու անհրաժեշտություն չկա:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ, ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ՀԱՇՎԻ ԲԱՑՄԱՆ, ՍՊԱՍԱՐԿՄԱՆ ՕՐԻՆԱԿԵԼԻ ՊԱՅՄԱՆԱԳՐԻ ՁԵՎԸ ԵՎ ԳՈՒՄԱՐԻ ՉԱՓԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ** **ԱՌՆՉՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՈՒՄՆԵՐԻ ԵՎ ՆՎԱԶԵՑՈՒՄՆԵՐԻ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

Սույն որոշման նախագծի ընդունման արդյունքում պետական բյուջեում ծախսերի ավելացում չի նախատեսվում: 2020 թվականին սույն միջոցառման համար պահանջվող 10 656,0 հազ.դրամ գումարի նախատեսվում է իրականացնել ՀՀ աշխատանքի և սոցիալական հարցերի նախարարությանը հատկացված՝ «Խնամքի ծառայություններ 18 տարեկանից բարձր տարիքի անձանց» ծրագրի շրջանակներում հատկացված բյուջետային միջոցների հաշվին՝ հոդվածափոխություն կատարելու միջոցով:

**ՏԵՂԵԿԱՆՔ-ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ, ԱՆԿԱՆԽԻԿ ԵՂԱՆԱԿՈՎ ՎՃԱՐՄԱՆ ՀԱՄԱՐ ՀԱՇՎԻ ԲԱՑՄԱՆ, ՍՊԱՍԱՐԿՄԱՆ ՕՐԻՆԱԿԵԼԻ ՊԱՅՄԱՆԱԳՐԻ ՁԵՎԸ ԵՎ ԳՈՒՄԱՐԻ ՉԱՓԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՇԱՀԱԳՐԳԻՌ ՆԱԽԱՐԱՐՈՒԹՅՈՒՆՆԵՐԻՑ ՍՏԱՑՎԱԾ ԱՌԱՋԱՐԿՈՒԹՅՈՒՆՆԵՐԻ ԵՎ ԱՌԱՐԿՈՒԹՅՈՒՆՆԵՐԻ ՄԱՍԻՆ**

|  |  |  |  |  |
| --- | --- | --- | --- | --- |
| հ/հ | Առաջարկություն ներկայացնող մարմինը և առաջարկության ստացման ամսաթիվը | Առաջարկության բովանդակությունը |  |  |
| 1. | Առողջապահութ յան նախարա րություն, 19.12.2019թ. ԱԹ/02.2/23862-2019 | Առաջարկություններ չունի: |  |  |
| 2. | Ֆինանսների նախարարություն, 24.12.2019թ. 01/8-3/21229-2019 | 1. Նախագծով նախատեսվում է սոցիալական բնակարանային ֆոնդի կացարաններում բնակվող միայնակ կենսաթոշակառուներին տրամադրել նպատակային սոցիալական աջակցություն՝ ամսական 12000 դրամի չափով, որի ֆինանսական գնահատականը՝ ըստ Նախագծին կից տեղեկանքի, կազմում է 10.6 մլն դրամ (նախատեսվում է իրականացնել ՀՀ ԱՍՀ նախարարության «Խնամքի ծառայություններ 18 տարեկանից բարձր տարիքի անձանց» ծրագրի գծով նախատեսված հատկացումների շրջանակում):  2. Նախագծի հավելվածի 3-րդ կետի համաձայն ամենամսյա սոցիալական աջակցություն տրամադրելու որոշումը կայացնում է միայնակ կենսաթոշակառուի բնակության վայրի ՍԱՏՄ ղեկավարը: Սակայն հավելվածի 10-րդ կետով, սոցիալական աջակցության ժամկետը լրանալուց հետո, որպես նոր որոշում կայացնող մարմին նշված է ՍԱՏՄ-ն: Այդ կապակցությամբ առաջարկում ենք հավելվածը վերախմբագրել՝ շտկելով նրանում առկա անհամապատասխանությունը: Բացի այդ, իրավական որոշակիության ապահովման նպատակով, առաջարկում ենք հավելվածի 10-րդ կետում նշված «տարեցին» բառը փոխարինել «կենսաթոշակառուին» բառով: | 1. Ընդունվել է ի գիտություն  2.Ընդունվել է | 2.Նախագծի համապատասխան կետը խմբագրվել է: |
| 3. | Երևանի քաղաքապետա րան, 09.01.2020թ. 01/07-125355Հ | 1. Որոշման Հավելվածի 6-րդ կետի 2-րդ ենթակետը վերաբերում է հաշմանդամություն ունենալու պարագայում տեղեկանք ներկայացնելուն, սակայն վերնագրում և կարգում առկա չէ հաշմանդամության վերաբերյալ որևէ դրույթ և այդ պարագայում հասկանալի չէ, թե հաշմանդամություն ունենալու կամ չունենալու դեպքում արդյոք որևէ առավելություն տրվում է, թե՝ ոչ: 2. Որոշման Հավելվածի 16-րդ կետը, որը վերաբերում է սոցիալական աջակցության դադարեցմանը, նշվում է, որ շահառուն կոմունալ ծառայությունների դիմաց զեղչով վճարելու այլ արտոնություններ ունենալու դեպքում պարտավոր է տեղեկացնել ՍԱՏՄ ղեկավարին և ամենամսյա սոցիալական աջակցություն ստանալու ժամանակահատվածում չօգտվել այլ օրենքներով իր համար նախատեսված նույնաբովանդակ սոցիալական երաշխիքներից կամ օգնություններից: Առաջարկվում է այս մասին տեղեկանք ներկայացնելու մասին դրույթ ներառել որոշման հավելվածի 6-րդ կետում: | 1.Ընդունվել է  2. Ընդունվել է | 1.Նախագծի վերնագրում և կարգում «տարեց» բառը փոխարինվել է «կենսաթոշակառու» բառով, ուստի մինչև 65 տարին լրացած միայնակ կենսաթոշակառու լինելու պարագայում պետք է շահառուն ունենա հաշ մանդամություն ունեցող անձի կարգավիճակ:  2.Առաջարկված դրույթը ներառվել է Նախագծի Հավելվածի 6-րդ կետում: |
| 4. | Տարածքային կառավարման և ենթակառուցվածքների նախարարութ յուն, 10.01.2020թ. 01/15.1/232-20 | Առաջարկություններ չունի: |  |  |
| 5. | Արդարադատութ յան նախարա րություն, 10.02.2020թ. 01/27.2/2170-2020 | 1.Որոշման նախագծի (այսուհետ՝ Նախագիծ) ընդունման իրավական հիմքն է՝ «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքի 3-րդ հոդվածը, որի համաձայն՝ սույն օրենքի 2-րդ հոդվածով նախատեսված ծառայությունների վարձավճարների փոխհատուցման կարգը, ինչպես նաև յուրաքանչյուր տարվա համար փոխհատուցման ենթակա ծախսերի ծավալները, պայմանավորված տվյալ տարվա շահառուների քանակով, սահմանում է Կառավարությունը: Մինչդեռ, Նախագծով նախատեսվում է հաստատել սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու կարգն ու պայմանները: Այս առումով գտնում ենք, որ Նախագիծը համահունչ չէ ՀՀ Սահմանադրության 6-րդ հոդվածով սահմանված օրինականության սկզբունքին այն առումով, որ Նախագծում գործածվող «սոցիալական աջակցություն»[[1]](#footnote-1) եզրույթը շատ ավելի լայն է, քան «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքի 2-րդ հոդվածում նախատեսված ծառայությունների (բնական գազի, էլեկտրական էներգիայի և ջրամատակարարման) վարձավճարների փոխհատուցման կարգը և այս առումով կարող է տարաբնույթ մեկնաբանությունների տեղիք տալ: Ելնելով վերոգրյալից՝ անհրաժեշտ է համարում խմբագրել Նախագիծը՝ համապատասխանեցնելով ՀՀ Սահմանադրության 6-րդ հոդվածի պահանջներին:  2.Նախագծի հավելվածի 5-րդ կետն անհրաժեշտ է խմբագրել՝ նկատի ունենալով «Սոցիալական աջակցության մասին» Հայաստանի Հանրապետության օրենքի 25-րդ հոդվածի 2-րդ մասի դրույթները, որոնց համաձայն՝ սոցիալական աջակցություն հայցող անձը այն ստանալու համար անձամբ կամ ներկայացուցչի միջոցով դիմում է Հայաստանի Հանրապետության կառավարության սահմանած՝ իր բնակության վայրի տարածքը սպասարկող տարածքային մարմնին, բացառությամբ Հայաստանի Հանրապետության օրենսդրությամբ սահմանված դեպքերի:  3.Նախագծի հավելվածի 6-րդ կետի 5-րդ ենթակետի համաձայն՝ դիմումին կից շահառուն ներկայացնում է գրավոր հայտարարություն առ այն, որ կոմունալ ծառայությունների դիմաց զեղչով վճառելու այլ արտոնություններ ունենալու դեպքում շահառուն պարտավոր է տեղեկացնել ՍԱՏՄ ղեկավարին և ամենամսյա սոցիալական աջակցություն ստանալու ժամանակահատվածում չօգտվել այլ օրենքներով իր համար նախատեսված նույնաբովանդակ սոցիալական երաշխիքներից կամ օգնություններից: Այս առումով հայտնում ենք, որ կառավարության որոշումը չի կարող պարունակել իրավունքի սահմանափակում, քանի որ ՀՀ Սահմանադրության 79-րդ հոդվածի համաձայն՝ հիմնական իրավունքները և ազատությունները սահմանափակելիս օրենքները պետք է սահմանեն այդ սահմանափակումների հիմքերը և ծավալը, լինեն բավարար չափով որոշակի, որպեսզի այդ իրավունքների և ազատությունների կրողները և հասցեատերերն ի վիճակի լինեն դրսևորելու համապատասխան վարքագիծ: Ելնելով վերոհիշյալից՝ քննարկվող դրույթն անհրաժեշտ է հանել Նախագծից: Նույն դիտողությունը վերաբերում է նաև Նախագծի հավելվածի 16-րդ կետին:  4.Նախագծով առաջարկվող կարգավորումների պայմաններում ստացվում է, որ եթե նպատակային սոցիալական աջակցություն ստանալու համար դիմող միայնակ կենսաթոշակառուն դիմումին կից չներկայացնի Նախագծի հավելվածի 6-րդ կետում թվարկված փաստաթղթերից որևէ մեկը, ապա ՍԱՏՄ-ի սոցիալական աշխատողի կողմից կկազմվի բացասական եզրակացություն՝ առանց փաստաթղթերը համալրելու հնարավորություն տալու: Մինչդեռ, «Սոցիալական աջակցության մասին» Հայաստանի Հանրապետության օրենքի 25-րդ հոդվածի 8-րդ մասի համաձայն՝ լիազորած պետական մարմնի աշխատակազմում չընդգրկված և կառավարման ոլորտից դուրս գործող տարածքային մարմինները սոցիալական աջակցություն տրամադրելու մասին որոշում ընդունելու համար լրացուցիչ ուսումնասիրության անհրաժեշտության կամ դիմումին կից ոչ բոլոր անհրաժեշտ փաստաթղթերի ներկայացման դեպքում նույն օրը դիմողին գրավոր տեղեկացնում են լրացուցիչ ուսումնասիրության անհրաժեշտության կամ պակասող փաստաթղթերի ցանկի և դրանք սահմանված ժամկետում ներկայացնելու անհրաժեշտության մասին, եթե Հայաստանի Հանրապետության օրենքներով սահմանված չեն տեղեկացման այլ կարգ և ժամկետներ: Սույն մասով սահմանված դեպքում, եթե դիմողը տեղեկացվելուց հետո` 5 աշխատանքային օրվա ընթացքում, ներկայացնում է անհրաժեշտ փաստաթղթերը, ապա դիմելու օր է համարվում դիմումի սկզբնական ներկայացման օրը, իսկ նշված ժամկետից ուշ փաստաթղթերը ներկայացնելու դեպքում դիմելու օր է համարվում բոլոր անհրաժեշտ փաստաթղթերը ներկայացնելու օրը: Այսպիսով, հաշվի առնելով «Սոցիալական աջակցության մասին» Հայաստանի Հանրապետության օրենքի վերոնշյալ հոդվածի դրույթները, Նախագծում անհրաժեշտ է նախատեսել կարգավորումներ, որոնք հնարավորություն կընձեռեն նպատակային սոցիալական աջակցություն ստանալու համար դիմողին համալրել ներկայացված փաստաթղթերը, ինչից հետո սոցիալական աշխատողի կողմից դրանց վերաբերյալ եզրակացություն կկազմվի:  5.Նախագծի հավելվածի 15-րդ կետի համաձայն՝ սոցիալական աշխատողի կողմից տնայցի արդյունքում կազմված բացասական եզրակացությունը հիմք է հանդիսանում ամենամսյա սոցիալական աջակցությունը դադարեցնելու համար: Մինչդեռ, Սահմանադրութան 78-րդ հոդվածի համաձայն՝ հիմնական իրավունքների և ազատությունների սահմանափակման համար ընտրված միջոցները պետք է պիտանի և անհրաժեշտ լինեն Սահմանադրությամբ սահմանված նպատակին հասնելու համար, սահմանափակման համար ընտրված միջոցները պետք է համարժեք լինեն սահմանափակվող հիմնական իրավունքի և ազատության նշանակությանը, իսկ 79-րդ հոդվածի համաձայն՝ հիմնական իրավունքները և ազատությունները սահմանափակելիս օրենքները պետք է սահմանեն այդ սահմանափակումների հիմքերը և ծավալը, լինեն բավարար չափով որոշակի, որպեսզի այդ իրավունքների և ազատությունների կրողները և հասցեատերերն ի վիճակի լինեն դրսևորելու համապատասխան վարքագիծ:  Այս առումով Նախագծի դրույթները խնդրահարույց են, քանի որ սոցիալական բնակարանային ֆոնդի կացարաններում բնակվող միայնակ կենսաթոշակառուներին տրամադրվող ամենամսյա սոցիալական աջակցության (համապատասխան ծառայությունների) փոխհատուցման դադարեցման հիմքերը պետք է սահմանվեն օրենքով կամ օրենքում հստակ ամրագրվեն համապատասխան լիազորող նորմեր՝ դադարման հիմքերը Կառավարության որոշմամբ սահմանելու մասին:  Բացի այդ, նկատի ունենալով սոցիալական աջակցություն ցուցաբերելու հարցում ՍԱՏՄ-ի սոցիալական աշխատողի կողմից կազմվող եզրակացության նշանակությունը՝ գտնում ենք, որ Նախագծի հավելվածի 13-րդ կետում անհրաժեշտ է հստակեցնել սոցիալական աշխատողի կողմից տունայցի արդյունքում կազմված բացասական եզրակացության հիմքերը: Անհրաժեշտ է նաև հստակեցնել, թե եզրակացության ձևն ինչ իրավական ակտով է հաստատվում: | Բոլոր առաջարկութ յուններն ընդունվել են | Նախագիծն ամբողջությամբ խմբագրվել է: |
| 6. | Վարչապետի աշխատակազմի սոցիալական հարցերի վարչություն, 14.02, 02.11.8/5247-2020 | 1. Նախագծի հավելվածի 4-րդ կետով սահմանվում է, որ շահառուին տրվող ամենամսյա փոխհատուցման տրամադրման հսկողությունը վերապահվում է սոցիալական աջակցության տարածքային մարմնին (այսուհետ՝ ՍԱՏՄ), սակայն հասկանալի չէ, թե ՍԱՏՄ-ն ինչ մեխանիզմներով պետք է իրականացնի վերոնշյալ հսկողությունը:  2. Նախագծի հավելվածի 11-րդ կետում սահմանվում են փոխհատուցման դադարեցման հիմքերը: Դադարեցման հիմք կարող է հանդիսանալ այլ բնակության վայր տեղափոխվելը կամ սոցիալական տանը ավելի քան 3 ամիս անհարգելի պատճառով չբնակվելը՝ սոցիալական տանը կացարան տրամադրող կազմակերպության ղեկավարի գրավոր դիմումի հիման վրա: Նշված կետերը կարող են խնդրահարույց լինել, քանի որ նախագծից հասկանալի չէ, թե ինչպես է վերահսկվելու շահառուի այլ բնակավայր տեղափոխվելը կամ ավելի քան 3 ամիս անհարգելի պատճառով սոցիալական տանը չբնակվելը: Հասկանալի չէ նաև, թե սոցիալական տանը ավելի քան 3 ամիս անհարգելի պատճառով չբնակվողներին փոխհատուցման տրամադրումը դադարեցնելը նախատեսվում է այն շահառուների համար, ովքեր անընդմեջ ավելի քան 3 ամիս չեն բնակվել սոցիալական տանը, թե նրանց համար, ում սոցիալական տանը չբնակվելու օրերի հանրագումարը որոշակի ժամկետում կազմել է ավելի քան 3 ամիս:  3. Նախագծի հիմնավորման մեջ նշվում է, որ սոցիալական բնակարանային ֆոնդի կացարաններում բնակվող միայնակ կենսաթոշակառուները դժվարանում են վճարել կոմունալ ծառայությունների դիմաց և պարբերաբար խնդիրներ են առաջանում սոցիալական տների ղեկավարների համար: Սակայն նախագծով տրված կարգավորումները չեն երաշխավորում, որ նախագծի ընդունմամբ տրվող փոխհատու ցումները կծառայեն իրենց նպատակին և կուղղվեն հենց կոմունալ վճարումները մարելու ուղղությամբ և սոցիալական տների ղեկավարների համար այլևս չեն առաջանա նմանատիպ խնդիրներ:  4. Նախագիծը չի համապատասխանում ՀՀ կառավարության աշխատակարգի 16-րդ կետի 5-րդ ենթակետի պահանջներին, որի համաձայն Կառավարության քննարկման համար վարչապետի աշխատակազմ ներկայացվող իրավական ակտերի նախագծերի փաթեթը պետք է պարունակի ամփոփաթերթ՝ հանրային քննարկումների արդյունքումստացված դիտողություն ների ու առաջարկությունների, դրանց ընդունման կամ չընդունման վերաբերյալ։  5. Առկա են նաև տեխնիկական վրիպակներ, բացթողումներ և խմբագրման ենթակա կետեր ( նախագծի հավելվածի 7-րդ կետում սահմանված է, որ ՍԱՏՄ սոցիալական աշխատողը սահմանում է առնվազն հնգօրյա ժամկետ՝ պակասող փաստաթղթերը ներկայացնելու համար, սակայն «առնվազն հնգօրյա ժամկետ» ձևակերպումը անհրաժեշտ է հստակեցնել: Խմբագրման կարիք ունի 8-րդ կետի 2-րդ ենթակետը՝ սահմանված ժամկետներում առկա են անհամապատասխանություններ և այլն): | Ընդունվել է ի գիտություն | Նախագիծն ամբողջությամբ խմբագրվել է |
| 7. | Կենտրոնական բանկ, 04.04.2020թ. 15.1-07/000232-20 | 1.Նախագծի ընդունման համար նախատեսվում է հիմք ընդունել նաև ՀՀ քաղաքացիական օրենսգրքի 928․8-րդ հոդվածը, որը սահմանում է միանվագ դրամական վճարների հատուկ հաշվի պայմանագրի կարգավորումները։ Այդ թվում՝ նախատեսված է նաև, որ ՀՀ Կառավարությունը հաստատում է այդ պայմանագրի օրինակելի ձևը, հաշիվների բացման համար անհրաժեշտ տվյալների ցանկը և այլն։ Սույն հոդվածի համաձայն՝ ՀՀ Կառավարության 12․03․2020թ․ թիվ 287-Ն որոշմամբ արդեն իսկ հաստատվել և կարգավորվել են այդ հարաբերությունները, ուստի նույն հիմքով տարբեր կարգավորումներ նախատեսելը նպատակահարմար չէ, ինչպես նաև կարող է առաջացնել որոշակի հակասություններ։  2.Նախագծի կարգավորման տրամաբանությունը՝ կարծում ենք համահունչ է վերը նշված՝ ՀՀ Կառավարության որոշմամբ հաստատված գործընթացների տրամաբանությանը, ուստի կարծում ենք, որ անհրաժեշտություն չկա նոր որոշում ընդունել, այլ պետք է փոփոխություն կատարել ՀՀ Կառավարության 12․03․2020թ. թիվ 287-Ն կամ ՀՀ Կառավարության 12․03․2020թ․ թիվ 284-Ն որոշման մեջ՝ նախատեսելով նաև Նախագծով սահմանված սոցիալական պաշտպանության (ապահովության) ծրագիրը՝ իր մանրամասներով։  Միևնույն ժամանակ ցանկանում ենք տեղեկացնել նաև, որ ՀՀ քաղաքացիական օրենսգրքում միանվագ դրամական և սոցիալական հատուկ հաշիվներ նախատեսելու հիմնական նպատակը եղել է հենց սոցիալական պաշտպանության (ապահովության) ծրագրերով նախատեսված նպաստների և այլ դրամական վճարների (օգնությունների) տրամադրումը, ուստի լիազոր մարմնի կողմից բոլոր վերը նշված դրամական միջոցների անկանխիկ տրամադրումը պետք է իրականացնել այս կարգավորումների շրջանակում։  Հաշվի առնելով վերոգրյալը՝ առաջարկում ենք Ձեզ փոփոխությունները կատարել ՀՀ Կառավարության 12․03․2020թ․ թիվ 287-Ն կամ ՀՀ Կառավարության 12․03․2020թ․ թիվ 284-Ն որոշման մեջ, որը հնարավորություն կընձեռնի ավելի հասցեական կարծիք և դիրքորոշում հայտնել։  Հայտնում ենք մեր պատրաստակամությունը՝ աշխատանքային կարգով (նաև հեռակա) մասնակցել նոր Նախագծի քննարկումներին և աջակցել դրա պատրաստմանը, ինչպես նաև կից ներկայացնում ենք ներկայացված 3.Նախագծի վերաբերյալ մեր առաջարկություններն ու դիտողությունները.  Որոշման նախագծի հետ կապված.   1. Որոշման անվանումը «կարգը» բառից հետո լրացնել հետևյալ բառերով՝ «և անկանխիկ եղանակով վճարման համար հաշվի բացման, սպասարկման օրինակելի պայմանագրի ձևը, ինչպես նաև գումարի չափը սահմանելու մասին». 2. Որոշման 1-ին կետի 1-ին ենթակետից հետո ավելացնել նոր ենթակետ «Անկանխիկ եղանակով վճարման համար բանկային հաշվի բացման և սպասարկման օրինակելի պայմանագրի ձևը հաստատելու մասին»; 3. Որոշման նախագծում տրվում է հղում Քաղաքացիական օրենսգրքի 928.8 «Միանվագ դրամական վճարների հաշվի պայմանագիր» հոդվածին: Սակայն սույն որոշմամբ միևնույն կենսաթոշակառուին փոխհատուցվող գումարների վճարումը կատարվելու է յուրաքանչյուր տարի, ուստի առաջարկում ենք քննարկել Քաղաքացիական օրենսգրքի 928.9 «Սոցիալական ապահովության հաշվի պայմանագիր» հոդվածով առաջնորդվելու հարցը: Միևնույն ժամանակ, քաղաքացիական օրենսգրքի 928.8 հոդվածի 2-րդ կետի համաձայն սահմանվում է օրինակելի պայմանագրի ձևը (որը սահմանված է Կառավարության 12.03.2020թ. թիվ 287-Ն որոշմամբ), ուստի օրինակելի պայմանագրի նոր ձևի հաստատումը կարող է հակասել Քաղաքացիական օրենսգրքի նշված հոդվածների 2-րդ կետերին: Ուստի պետք է առաջնորդվել ՀՀ կառավարության կողմից արդեն սահմանված (12.03.2020թ-ի թիվ 287-Ն և 12.03.2020թ-ի թիվ 284-Ն որոշումներ) օրինակելի պայմանագրերից որևէ մեկով (հաշվի առնելով թե այս փոխհատուցումը դիտարկվում է միանվագ վճարում, թե պարբերական վճարում):   4. Կարգի հետ կապված հայտնում ենք.   1. կարգի նախագծի 5-րդ կետում անհրաժեշտ է հստակեցնել Քաղաքացիական օրենսգրքի այն հոդվածը, որի համաձայն բացվում է բանկային հաշիվը, մասնավորապես 928.8, 928.9 կամ 912 հոդվածով: Հարկ է նշել, որ «փոխհատուցման հաշվի պայմանագրի» վերաբերյալ առանձին հոդված քաղաքացիական օրենսգրքով չի սահմանվում: 2. Կարգի նախագծի 7-րդ կետի 4)-րդ ենթակետից հետո անհրաժեշտ է ավելացնել նոր կետ՝ «շահառուի հանրային ծառայությունների համարանիշի (ՀԾՀ) և ՀԾՀ չունենալու մասին տեղեկանքի համարի ներկայացման մասին»: 3. Կարգի նախագծի 7-րդ կետի 8)-րդ ենթակետում նշվում է, որ շահառուն ներկայացնում է «բանկային հաշվի համարը», այս պահանջը անհրաժեշտ է պարզաբանել և հստակեցնել, քանի որ այն հակասում է քաղաքացիական օրենսգրքի 928.8 հոդված 1-ին կետին, որով սահմանված է, որ բանկը հաշիվը բացում է ՀՀ կառավարության լիազորած պետական մարմնի տրամադրած՝ բանկային հաշիվ բացելու համար անհրաժեշտ տվյալների հիման վրա: 4. Կարգի նախագծի 8-րդ և 10-րդ կետերի համաձայն՝ շահառուին տրվում է 5-աշխատանքային օր՝ պակասող փաստաթղթերը ներկայացնելու համար, որից հետո կայացվում է փոխհատուցման մասին որոշումը: Սակայն կարգով սահմանված չէ, թե ինչ պետք է անի շահառուն, եթե նշված ժամկետում չհասցնի ներկայացնել պակասող փաստաթղթերը: 5. Կարգի նախագծի 12-րդ կետի ձևակերպումը անհասկանալի է և անհրաժեշտ է վերաշարադրել: 6. Կարգի նախագծի 13-րդ կետում կամ առանձին նոր կետով անհրաժեշտ է կատարել հետևյալ հստակեցումները և սահմանել,   բ/ շահառուն կարող է որոշակի ամիսների ընթացքում կատարված խնայողությունների գումարը օգտագործել այլ ամիսների ընթացքում ծախսված կոմունալ ծառայությունների դիմաց:  գ/ շահառուն ամբողջ տարվա ընթացքում խնայողություններ կատարելու դեպքում ինչպես կարող է օգտագործել այդ խնայված գումարները:   1. Կարգի նախագծի 14-րդ կետի պահանջը անհասկանալի է և անհրաժեշտ է հստակեցնել: Պայմանագիրը կնքվում է Աշխատանքի և սոցիալական հարցերի նախարարության և Բանկի միջև: Ուստի Բանկի հետ տեղեկատվության փոխանակումը պետք է կատարվի կենտրոնացված ձևով՝ Աշխատանքի և սոցիալական հարցերի նախարարության կենտրոնական գրասենյակի միջոցով: Աշխատանքի և սոցիալական հարցերի նախարարության տարածքային ստորաբաժանումները անմիջականորեն բանկից տեղեկատվություն ստանալու և տրամադրելու իրավասություն չպետք է ունենան:   5.Պայմանագրի օրինակելի ձևի հետ կապված, հայտնում ենք.   1. ներկայացված Օրինակելի պայմանագրի նախագծով սահմանված մոտեցումները պետք է խմբագրել և համապատասխանեցնել՝ ՀՀ կառավարության 12.03.2020թ-ի թիվ 287-Ն և 12.03.2020թ-ի թիվ 284-Ն որոշումներով հաստատված՝ «միանվագ դրամական վճարների հաշվի պայմանագրի օրինակելի ձևի» կամ «սոցիալական ապահովության հաշվի պայմանագրի օրինակելի ձևի» դրույթներով սահմանված մոտեցումներին, հիմնական հասկացություններին, տեղեկատվության փոխանակման ձևերին, որոնք կապված են Աշխատանքի և սոցիալական հարցերի նախարարության և բանկերի միջև դրամական միջոցների և տեղեկատվության փոխանակման հետ: 2. Անհրաժեշտ է պարզաբանել Պայմանագրի նախագծի 1-ին կետի 2)-րդ ենթակետով նշված՝ փոխանցման ենթակա գումարի ֆիքսման անհրաժեշտությունը: 3. Պայմանագրի նախագծով նշված «II Պայմանագրի առարկա» բաժնում չի կարող սահմանվել Բանկի նկատմամբ ներկայացվող պարտավորությունները: Անհրաժեշտ է սահմանել պայմանագրի առարկան, իսկ 2-րդ կետի դրույթները տեղափոխել III-րդ (Կողմերի իրավունքներ և պարտավորություններ) բաժին: 4. Պայմանագրի նախագծի 2-րդ կետի 2)-րդ ենթակետի ձևակերպումը անհրաժեշտ է համապատասխանեցնել քաղաքացիական օրենսգրքի 928.8 հոդվածի պահանջին: 5. Պայմանագրի նախագծի 2-րդ կետի 3)-րդ ենթակետի ձևակերպումը անհրաժեշտ է վերաշարադրել, քանի որ ՀՀ ԿԲ կողմից սահմանված վճարային հաղորդագրություններով փոխանցվում է միայն վճարման հետ կապված տեղեկատվություն: 6. Պայմանագրի նախագծի 4-րդ կետի 1)-ին ենթակետի հետ կապված տեղեկացնում ենք, որ բանկերի կողմից հսկողության գործառույթի ստանձնում՝ կապված թե ում կոմունալ ծառայությունների գծով պարտավորությունների դիմաց են վճարումները կատարվում, շատ աշխատատար և ժամանակատար կլինի բանկերի համար, և կարող է հանգեցնել վերջիններիս կողմից այս տեսակի հատուկ հաշիվների սպասարկումից խուսափելուն, ուստի՝ անհրաժեշտ է դիտարկել այդ կետի վերախմբագրման նպատակահարմարությունը: 7. Պայմանագրի նախագծի 4-րդ կետի 3)-րդ, 4)-րդ, 5)-րդ ենթակետերում «պահանջագիր» բառը առաջարկում ենք փոխարինել «պահանջ» բառով: 8. Պայմանագրի նախագծի 4-րդ կետի 8)-րդ ենթակետը առաջարկում ենք հանել, քանի որ հաշիվը կարող է զրոյացվել հաշվին առկա միջոցների սպառման հետ կապված, բայց դա չի նշանակում, որ հաջորդ տարի այդ հաշվին միջոցներ չեն կարող փոխանցվել: 9. Պայմանագրի նախագծի 4-րդ կետի 6)-րդ 7)-րդ և 9)-րդ ենթակետերով սահմանվում է տեղեկատվության փոխանակման մասին, սակայն պայմանագրի նախագծով չի սահմանվում դրանց ձևաչափը և այդ տվյալների կազմը: 10. Պայմանագրի նախագծի 4-րդ կետի 7)-րդ, 9)-րդ ենթակետերով նշվում է, որ տեղեկատվության փոխանակումը կատարվում է «փոխհամաձայնեցված կարգով» և ժամկետներում: Անհրաժեշտ է պարզաբանել այս մոտեցումը: Պայմանագրի նախագծում բոլոր ընթացակարգերը պետք է հստակ նկարագրված լինեն: 11. Պայմանագրի նախագծի 5-րդ կետի 4)-րդ, 5)-րդ ենթակետերը անհրաժեշտ է վերաշարադրել հաշվի առնելով «պահանջագրի» և «փոխհամաձայնեցված կարգի և ժամկետների» վերաբերյալ ներկայացված դիտողությունները: 12. Պայմանագրի նախագծի 12-րդ կետը անհրաժեշտ է հստակեցնել: Պայմանագրի լուծման դեպքում ինչ պետք է արվեն հաշվետիրոջ հաշվին արդեն փոխանցված միջոցները: Միաժամանակ անհրաժեշտ է սահմանել արդյո՞ք հաշվետերը կարող է փոփոխել իրեն սպասարկող բանկը, և ինչ ընթացակարգով: 13. Պայմանագրի նախագծի 15-րդ կետի ձևակերպումը անհասկանալի է և անհրաժեշտ է հստակեցնել: 14. Պայմանագրի նախագծում անհրաժեշտ է սահմանել նաև, թե նախարարության կողմից փոխանցված միջոցները որ պահից, ինչպես նաև յուրաքանչյուր ամիս ինչ գումարի չափով պետք է հասանելի լինեն հաշվետիրոջը: | 1. 1-ին կետն ընդունվել է ի գիտություն, 2.մնացած բոլոր առաջարկութ յուններն ամբողջութ յամբ ընդունվել են: | 1.Սույն որոշման ընդունման անհրաժեշտությունը բխում է «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքի 3-րդ հոդվածի, ինչպես նաև Վարչապետի 2020թ. մարտի 17-ի N 360-Ա որոշման պահանջից:  2.Նախագիծն ամբողջությամբ խմբագրվել է: |
| 8. | Մարդու իրավունքների պաշտպանի գրասենյակ, 05.05.2020թ. /01/13.6/1960-20 | 1.Նախագծի հավելվածով սահմանվում է Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին սպառած բնական գազի, էլեկտրական էներգիայի և ջրամատակարարման վարձավճարների փոխհատուցման տրամադրման կարգը։ Նույն հավելվածի 3-րդ կետով նախատեսվում է, որ նույն կարգի իմաստով միայնակ կենսաթոշակառու է համարվում օրենսդրությամբ սահմանված կարգով սոցիալական տան կացարանում պայմանագրային հիմունքնով բնակվող միայնակ *կենսաթոշակառուն (ծերության նպաստի, հաշմանդամության նպաստի իրավունք ունեցող անձը)* կամ միայն *կենսաթոշակառուներից (ծերության նպաստի, հաշմանդամության նպաստի իրավունք ունեցող անձանցից)* բաղկացած ընտանիքը, այդ թվում, եթե իր(ենց) խնամքին ունի(են) անչափահաս երեխա(ներ) (այսուհետ՝ բոլորը միասին՝ շահառու):  Փակագծերի կիրառման պարագայում «*ծերության նպաստի իրավունք ունեցող անձ», «հաշմանդամության նպաստի ունեցող անձ» և «կենսաթոշակառու»* եզրույթների նույնացվում են և այդպիսով Նախագծի գործողության շրջանակներից դուրս են մնում «Պետական կենսաթոշակների մասին» օրենքի իմաստով կենսաթոշակառուները։ Արդյունքում Նախագխի գործողության շրջանակը սահմանափակվում է միայն նպաստառուներով:  Հաշվի առնելով, որ վերոնշյալ դրույթում փակագծերի օգտագործումը ենթադրում է «կենսաթոշակառու» եզրույթի որոշակիացում և որ «*ծերության նպաստի իրավունք ունեցող անձ», «հաշմանդամության նպաստի ունեցող անձ» և «կենսաթոշակառու»* եզրույթների բովանդակությունը միմյանցից տարբերվում է՝ առաջարկում ենք քննարկվող դրույթում փակագծերի փոխարեն *«ծերության նպաստի իրավունք ունեցող անձ», «հաշմանդամության նպաստի ունեցող անձ» և «կենսաթոշակառու»* եզրույթները միմյանցից տարանջատել ստորակետներով։  2.Նախագծի Հավելվածի 5-րդ կետի համաձայն՝ Աշխատանքի և սոցիալական հարցերի նախարարությունը, որը հանդես է գալիս որպես կառավարության լիազորած պետական մարմին, բանկի հետ կնքում է փոխհատուցման հաշվի պայմանագիր՝ քաղաքացիական օրենսդրությամբ սահմանված կարգով, որով *բանկը պարտավորվում է շահառուի ներկայացրած բանկային հաշիվ բացելու համար անհրաժեշտ տվյալների հիման վրա բացել բանկային հաշիվ* (փոխհատուցման վճարման հաշիվ)։  Միևնույն ժամանակ, ՀՀ քաղաքացիական օրենսգրքի 928.8-րդ հոդվածի 1-ին մասի համաձայն՝ միանվագ դրամական վճարների հաշվի պայմանագիր է համարվում Հայաստանի Հանրապետության կառավարության լիազորած պետական մարմնի և բանկի միջև կնքված այն պայմանագիրը, որով *բանկը պարտավորվում է Հայաստանի Հանրապետության կառավարության լիազորած պետական մարմնի տրամադրած՝ բանկային հաշիվ բացելու համար անհրաժեշտ տվյալների հիման վրա բացել բանկային հաշիվ*։  Այսինքն, օրենսդրական կարգավորումներով ամրագրվում է Նախարարության պարտականությունը՝ բանկին տրամադրել բանկային հաշիվ բացելու համար անհրաժեշտ տվյալներ, որի հիման վրա բանկը պարտավորվում է բացել բանկային հաշիվը։ Մինչդեռ, Նախագծի Հավելվածի 5-րդ կետից նշված պարտականությունը հստակ չի երևում։  Ելնելով վերոգրյալից՝ առաջարկում ենք Նախագծի քննարկվող դրույթում հստակ ամրագրել բանկային հաշիվ բացելու համար անհրաժեշտ տվյալները բանկին տրամադրելու Նախարարության պարտականությունը։  3.Միևնույն ժամանակ, Նախագծի Հավելվածի 5-րդ կետում ամրագրված դրույթում օգտագործվում է «շահառուի ներկայացրած բանկային հաշիվ բացելու համար անհրաժեշտ տվյալների» արտահայտությունը։  ՀՀ քաղաքացիական օրենսգրքի 928․8-րդ հոդվածի 1-ին մասի բովանդակությունից բխում է, որ Նախարարության տրամադրած տվյալների հիման վրա պետք է բանկը բացի բանկային հաշիվ։ Սրանից էլ բխում է, որ Նախագծի Հավելվածի 5-րդ կետում շահառուն պետք է անհրաժեշտ տվյալները ներկայացրած լինի Նախարարությանը։  Մինչդեռ, Աշխատանքի և սոցիալական հարցերի նախարարության և բանկի միջև կնքվող՝ փոխհատուցման տրամադրման համար հաշվի բացման և սպասարկման պայմանագրի 2-րդ կետի համաձայն՝ պայմանագրով բանկը պարտավորվում է **հաշվետիրոջ դիմումի հիման վրա անվճար բացել փոխհատուցման վճարման հաշիվ** և այդ հաշվին մուտքագրել փոխհատուցման ընդհանուր գումարը՝ ըստ լիազոր մարմնի ենթակայությամբ գործող սոցիալական աջակցության տարածքային մարմինների որոշումների (կարգադրության) հիման վրա կազմված վճարման ցուցակի։  Նախագծի ներկայացված դրույթները վկայում են, որ ընդհանուր առմամբ Նախագծի կարգավորումները այս առումով ունեն շատ բացեր։ Նախագծի լուծումներից շահառուն չի կարող ենթադրել, թե փոխհատուցում ստանալու ողջ ընթացակարգը ինչպես է սկսվելու, ով է նախաձեռնողը և որոնք են շահառուի պարտականությունները։ Առավել խնդրահարույց է այն, որ վարձավճարների փոխհատուցման ողջ ընթացակարգը խիստ բարդեցված է։  Հիմք ընդունելով վերոգրյալը՝ անհրաժեշտ է նախատեսել Նախագծով նախատեսվող վարձավճարների փոխհատուցման առավել պարզ և հստակ ընթացակարգ։  4.Նախագծով չկա կարգավորում առ այն, թե ինչ կարգով են ծանուցվելու շահառուները Նախագծով նախատեսված սոցիալական աջակցության սույն ծրագրի մասին։  Ուստի, Նախագծի նպատակին հասնելու և արդյունավետությունն ապահովելու համար առաջարկում ենք Նախագծով սահմանել սույն ծրագրի մասին շահառուների ծանուցման կարգն ու եղանակը։ | 1.Ընդունվել է  2. ընդունվել է ի գիտություն  3.Ընդունվել է ի գիտություն  4.Ընդունվել է | 1.Նախագծի համապատասխան կետը խմբագրվել է:  2.Նախագծի կից Պայմանագիրն ամբողջությամբ խմբագրվել է Կենտրոնական բանկի առաջարկության հիման վրա և պարզեցվել է ընթացակարգը, մասնավորապես` շահառուն չի բացելու բանկային հաշիվ:  3.Նախագծի կից Պայմանագիրն ամբողջությամբ խմբագրվել է Կենտրոնական բանկի առաջարկության հիման վրա և պարզեցվել է ընթացակարգը, մասնավորապես` շահառուն չի բացելու բանկային հաշիվ:  4.Նախագծում ավելացվել է համապատասխան դրույթ` շահառուներին ծանուցելու մասին: |

1. [↑](#footnote-ref-1)